Ντέιβιντ Κάμερον

Ο **Ντέιβιντ Γουίλιαμ Ντόναλντ Κάμερον, Βαρόνος Κάμερον του Τσίπινγκ Νόρτον**, ΜΣ  (αγγλικά: *David William Donald Cameron, Baron Cameron of Chipping Norton*, 9 Οκτωβρίου 1966) είναι Βρετανός πολιτικός, που διατελεί ως Υπουργός Εξωτερικών του Ηνωμένου Βασιλείου στη Κυβέρνηση του Ρίσι Σούνακ, από τις 13 Νοεμβρίου 2023. Υπηρέτησε ως Πρωθυπουργός του Ηνωμένου Βασιλείου από το 2010 έως το 2016 και ως Αρχηγός της Αντιπολίτευσης από το 2005 έως το 2010. Ήταν ο Ηγέτης του Συντηρητικού Κόμματος, από το 2005 έως το 2016. 

Υπηρέτησε ως Βουλευτής της Βουλής των Κοινοτήτων του Ηνωμένου Βασιλείου, με το Συντηρητικό Κόμμα, για την εκλογική περιφέρεια του Ουίτνεϋ στα δυτικά του Όξφορντσαϊρ, από το 2001 έως το 2016. 

Επανεξελέγη στην πρωθυπουργία έπειτα από την απρόσμενη νίκη των Συντηρητικών στις εκλογές του 2015, σχηματίζοντας αυτοδύναμη κυβέρνηση. 

Είναι ο πρώτος πρώην πρωθυπουργός της χώρας που αναλαμβάνει υπουργικό αξίωμα ύστερα από τον Άλεκ Ντάγκλας Χιουμ.

## Βιογραφικά στοιχεία
Ο Λόρδος Ντέιβιντ Κάμερον, γεννήθηκε τον Οκτώβριο του 1966 στο Μέριλμπον του Λονδίνου, και μεγάλωσε στο Πίζμορ του Μπέρκσαϊρ. Φοίτησε στο ιστορικό Κολλέγιο Ήτον στο Μπέρκσαϊρ από το 1979 έως την αποφοίτησή του το 1984. 

Αφού έλαβε υποτροφία ύστερα από επιτυχείς εξετάσεις στην ιστορία, την ιστορία της τέχνης, τα οικονομικά και την πολιτική επιστήμη, εισήχθη το 1985 στο Κολλέγιο Μπρέιζνοουζ του Πανεπιστημίου Οξφόρδης, όπου σπούδασε Φιλοσοφία, Πολιτικές Επιστήμες και Οικονομικά (PPE), αποσπώντας τιμητική διάκριση για τις επιδόσεις του. Έλαβε πτυχίο (BA) με βαθμό άριστα το 1988. 

Στη συνέχεια προσχώρησε στους Τόρις και έγινε ειδικός σύμβουλος του Νόρμαν Λαμόντ, και αργότερα του Μάικλ Χάουαρντ. Διετέλεσε παράλληλα *Διευθυντής Εταιρικών Υποθέσεων* στην Carlton Communications, για επτά χρόνια. 

### Πολιτική Καριέρα
Απέτυχε να εκλεγεί στην πρώτη υποψηφιότητά του για το Κοινοβούλιο στην εκλογική περιφέρεια του Στάφορντ το 1997, αλλά τα κατάφερε το 2001 στο Ουίτνευ, μια αμφίρροπη εκλογικά περιφέρεια για τους Συντηρητικούς. 

Το 2003 βρέθηκε στην "εμπροσθοφυλακή" της αντιπολίτευσης ενάντια στους Εργατικούς και κατά τη διάρκεια των εκλογών του 2005 υπήρξε συνδιαμορφωτής, με τον αρχηγό των Τόρις, του πολιτικού σχεδιασμού του κόμματος. 

Με την πολιτική εικόνα ενός νέου, μετριοπαθούς υποψηφίου απευθυνόμενου (και) σε νεαρούς ψηφοφόρους, κέρδισε τις εσωκομματικές εκλογές των Συντηρητικών για την αρχηγία του κόμματος, το 2005. 

Από το 2005 έως το 2010, διετέλεσε ως Αρχηγός της Αντιπολίτευσης του Ηνωμένου Βασιλείου. 

#### Πρωθυπουργός
Στις εθνικές εκλογές της 6ης Μαΐου 2010, οι Συντηρητικοί κέρδισαν πλειοψηφία θέσεων στο Κοινοβούλιο, σχηματίζοντας κυβερνητικό συνασπισμό με τους Φιλελεύθερους Δημοκράτες, του οποίου ηγήθηκε ο Κάμερον, αφού έλαβε το χρίσμα του Πρωθυπουργού στις 11 Μαΐου. Στα 43 του χρόνια, ο Κάμερον έγινε ο νεότερος Βρετανός Πρωθυπουργός μετά τον Ρόμπερτ Τζένκινσον, ο οποίος έλαβε το χρίσμα στα 42 του, πριν από 198 χρόνια. Η κυβέρνηση Κάμερον είναι η πρώτη "κυβέρνηση συνασπισμού" του Ηνωμένου Βασιλείου μετά τον Δεύτερο Παγκόσμιο Πόλεμο.

Στις εκλογές του 2015, ο Κάμερον επανεκλέχθηκε πρωθυπουργός μετά τη νίκη των Συντηρητικών και την αυτοδυναμία που εξασφάλισαν, σχηματίζοντας πλέον μονοκομματική κυβέρνηση. Πιστός στην υπόσχεσή του, έχοντας την αυτοδυναμία, διεξήγαγε δημοψήφισμα για έξοδο της χώρας (ή παραμονή της) από την ΕΕ. Μετά την θετική ψήφο του εκλογικού σώματος στο να αποχωρήσει η χώρα από την ΕΕ, ο Κάμερον προανήγγειλε την παραίτησή του από την πρωθυπουργία, που αρχικά αναμενόταν να τεθεί σε ισχύ από το φθινόπωρο του 2016.

Έπειτα από το δημοψήφισμα στο οποίο οι πολίτες υπερψήφισαν την πρόταση για έξοδο από την ΕΕ, ο Κάμερον εξήγγειλε την παραίτησή του από την πρωθυπουργία. Διάδοχός του, τον Ιούλιο του 2016, έγινε η Τερέζα Μέι. Ως ηγετική προσωπικότητα του Συντηρητικού Κόμματος, η Τερέζα Μέι αντικατέστησε τον Ντέιβιντ Κάμερον στις 13 Ιουλίου 2016 στη θέση της πρωθυπουργού του Ηνωμένου Βασιλείου.

Στις 12 Σεπτεμβρίου 2016, ο Ντέιβιντ Κάμερον ανακοίνωσε την παραίτησή του από μέλος της Βουλής των Κοινοτήτων δίνοντας τέλος στην πολιτική του καριέρα.

#### Υπουργός Εξωτερικών
Στις 13 Νοεμβρίου 2023 κατά τον ανασχηματισμό της κυβέρνησης ο Πρωθυπουργός Ρίσι Σούνακ, ύστερα από την μετάθεση του Τζέιμς Κλέβερλι ως Υπουργός Εσωτερικών, διόρισε τον Ντέιβιντ Κάμερον ως Υπουργό Εξωτερικών του Ηνωμένου Βασιλείου (Γραμματέα του Κράτους επί των Εξωτερικών).

Στις 17 Νοεμβρίου 2023, διορίστηκε από τον Βασιλιά Κάρολο Γ΄ ως ισόβιο μέλος της Βουλής των Λόρδων του Ηνωμένου Βασιλείου, ως *Βαρόνος Κάμερον του Τσίπινγκ Νόρτον* της κομητείας του Όξφορντσαϊρ. Ως τιτλούχος Βαρόνος και ως Λόρδος, καθίσταται μη επιλέξιμος για να είναι υποψήφιος σε μελλοντικές εκλογές.

## Πολιτικές θέσεις και ιδεολογία
Ο Ντέιβιντ Κάμερον έχει αυτοπροσδιοριστεί ως *μοντέρνος συμπονετικός συντηρητικός*. Γενικά θεωρείται μετριοπαθής φιλελεύθερος συντηρητικός με κεντρώο προφίλ και δεν θεωρείται βαθιά ιδεολόγος. Στο παρελθόν όταν είχε αναλάβει την ηγεσία του Συντηρητικού Κόμματος το 2005, έχει δηλώσει ότι είναι «μεγάλος θαυμαστής της Μάργκαρετ Θάτσερ». Ο Κάμερον απορρίπτει τον νεοσυντηρητισμό και έχει εκφραστεί με σκεπτικισμό στην επεκτατική εξωτερική πολιτική.

Οι πολιτικές του έχουν θεωρηθεί ότι ακολούθησαν τις γενικές γραμμές του μονοεθνικού συντηρητισμού και η πρωθυπουργία του συνοδεύτηκε από κοινωνικά φιλελεύθερες, οικονομικά φιλελεύθερες και δημοσιονομικά συντηρητικές πολιτικές.

## Κατάλογος Πολιτικών Αξιωμάτων
*Βουλευτής – *2001-2016*
*Σκιώδης Υπουργός Παιδείας και Δεξιοτήτων – *2005*
*Ηγέτης του Συντηρητικού Κόμματος – *2005-2016*
*Αρχηγός της Αντιπολίτευσης στη Βουλή των Κοινοτήτων – *2005-2010*
*Μέλος του Μυστικού Συμβουλίου – *2005-εν ενεργεία* 
*Πρωθυπουργός του Ηνωμένου Βασιλείου – *2010-2016*
*Υπουργός Εξωτερικών του Ηνωμένου Βασιλείου – *2023-εν ενεργεία*
*Μέλος της Βουλής των Λόρδων – *2023-εν ενεργεία* 

## Προσωπική ζωή
Ο Λόρδος Κάμερον νυμφεύτηκε το 1996 την Σαμάνθα Σέφιλντ, κόρη του Βαρόνου Ρέτζιναλντ Σέφιλντ. Έχουν αποκτήσει συνολικά μαζί τέσσερα παιδιά (τον Ιβάν-Ρέτζιναλντ 2002–2009, τη Νάνσι-Γκουέν, γεννημένη το 2004, τον Άρθρουρ, γεννημένος το 2006 και την Φλόρενς-Ρόουζ, γεννημένη το 2010). Είναι ενεργό μέλος της Αγγλικανικής Εκκλησίας και θεωρεί το Ηνωμένο Βασίλειο ως «χριστιανική χώρα», ενώ ο ίδιος είχε εκφράσει ότι είχε στόχο να επαναφέρει «την πίστη» στην πολιτική.

Διαμένει με την οικογένειά του, στο Κοτσγουόλντς της Αγγλίας καθώς επίσης διαθέτουν κατοικία και στη Κορνουάλη. Ο Λόρδος Κάμερον έιναι αριστερόχειρας.

## Παραπομπές


## Εξωτερικοί σύνδεσμοι

* David Cameron Επίσημη ιστοσελίδα
* David Cameron "προφίλ" στην επίσημη ιστοσελίδα του Συντηρητικού Κόμματος

Κατηγορία:Πρωθυπουργοί του Ηνωμένου Βασιλείου
Κατηγορία:Ηγέτες του Συντηρητικού Κόμματος (Ηνωμένο Βασίλειο)
Κατηγορία:Πολιτικοί του Συντηρητικού Κόμματος (Ηνωμένο Βασίλειο)
Κατηγορία:Άγγλοι πολιτικοί
Κατηγορία:Μέλη της Βουλής των Κοινοτήτων (Ηνωμένο Βασίλειο)
Κατηγορία:Απόφοιτοι του Πανεπιστημίου της Οξφόρδης